Dür d'Gassen ufe geit e Chlag:  «Sächshundert un erscht vierzäh Tag...»    Die Glogge töne läng u schwär,  Kyrie eleison!  Die Loube, Plätz u Strasse läär,  Kyrie eleison!  Es ziggle kener Purschtli meh,  U bi de Brünne, niemer z'gseh,  Us Stube ghört me Weh und Ach,  Zersch lutt u wild, u nachär schwach,  U z'letscht verröchlet jedi Stimm:  Verby, der Ate geit ne nümm...    Kyrie eleison!  Die Glogge töne läng u schwär,  Kyrie eleison!  Es chunnt e wysse Zug derhär,  Kyrie eleison!  Kaputzemanne trage Särg,  m Chilchhof steit e ganze Bärg  Wo wott me die ächt ynetue?    Du steisch erchlüpft u fragsch: «Warum?»  «Die schwarzi Spinnele geit um!»  Kyrie eleison!    Dür d'Gassen ufe geit e  Chlag:  «Sächshundert un erscht vierzäh Tag...!»